NÁRODNÁ RADA SLOVENSKEJ REPUBLIKY

**VI. volebné obdobie**

Číslo: 1120/2012

**92a**

**S p o l o č n á s p r á v a**

**výborov Národnej rady Slovenskej republiky o prerokovaní návrhu poslanca Národnej rady Slovenskej republiky Jána Podmanického na vydanie zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 92) vo výboroch Národnej rady Slovenskej republiky v druhom čítaní**

 Výbor Národnej rady Slovenskej republiky pre pôdohospodárstvo a životné prostredie ako gestorský výbor k poslaneckému návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

 Národná rada Slovenskej republiky uznesením č. 99 z 2. júla 2012 pridelila poslanecký návrh zákona na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 92) na prerokovanie týmto výborom:

 **Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre pôdohospodárstvo a životné prostredie a**

**Výboru Národnej rady Slovenskej republiky pre verejnú správu a regionálny rozvoj**

 Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

 Výbory prerokovali predmetný poslanecký návrh zákona v lehote určenej uznesením Národnej rady Slovenskej republiky.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory Národnej rady Slovenskej republiky, ktorým bol poslanecký návrh zákona pridelený zaujali k nemu nasledovné stanoviská:

 Ústavnoprávny výbor Národnej rady Slovenskej republiky uznesením č. 51 zo 17. júla 2012 s poslaneckým návrhom zákona **súhlasil** a odporučil ho Národnej rade Slovenskej republiky **schváliť.**

Výbor Národnej rady Slovenskej republiky pre pôdohospodárstvo a životné prostredie uznesením č. 19 z 20. júla 2012 s poslaneckým návrhom zákona **súhlasil**  a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 15 z 20. júla 2012 s poslaneckým návrhom zákona **súhlasil** a odporučil ho Národnej rade Slovenskej republiky **schváliť.**

**IV.**

 Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

K čl. I.

 Pred novelizačný text návrhu zákona sa vkladá nový bod 1, ktorý znie:

„1. § 5 sa dopĺňa písmenami y) až ac), ktoré znejú:

„y) podporuje vypracovanie a zverejňovanie vnútroštátnych príručiek osvedčených postupov podľa osobitného predpisu,26e)

z) zabezpečuje dostupnosť nezávislej vedeckej podpory podľa osobitného predpisu,26f)

aa) zriaďuje národný výbor na ochranu zvierat používaných na vedecké účely,

ab) zabezpečuje propagáciu alternatívnych prístupov k postupom využívajúcim zvieratá a šírenie informácií o nich,

ac) je kontaktným bodom na poskytovanie poradenstva o posúdení vhodnosti postupu a vhodnosti alternatívnych prístupov pokiaľ ide o postupy využívajúce zvieratá, ktoré boli navrhnuté na validáciu.“.

Poznámky pod čiarou k odkazom 26e a 26f znejú:

„26e) Čl. 13 ods. 1 nariadenia Rady (ES) č.1099/2009 z 24. septembra 2009 o ochrane zvierat počas usmrcovania (Ú. v. EÚ L 303, 18.11.2009).

26f) Čl. 20 nariadenia (ES) č. 1099/2009.“.

Doterajší text sa následne prečísluje.

 Ide o doplnenie kompetencií ministerstva, ktoré vyplývajú z legislatívy EÚ konkrétne nariadenia Rady (ES) č. 1099/2009 z 24. septembra 2009 o ochrane zvierat počas usmrcovania.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

2. K čl. I.

 Pred novelizačný text návrhu zákona sa vkladá bod 2, ktorý znie:

 „2. V § 8 ods. 3 písm. y) sa slová „§ 10 ods. 12“ nahrádzajú slovami „§ 10 ods. 11.“.

Doterajší text sa následne prečísluje

Oprava odkazu v ustanovení § 8 ods. 3 písm. y).

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

3. K čl. I.

 Za text čl. I. sa dopĺňa bod 4, ktorý znie:

 „4.Poznámky pod čiarou k odkazom 132 a 133 znejú:

„132) Čl. 4 ods. 1 písm. a) nariadenia (ES) č. 853/2004.

Čl. 14 ods. 2 nariadenia (ES) č. 1099/2009.

133) Čl. 4 ods. 2 nariadenia (ES) č. 853/2004.

Čl. 14 nariadenia (ES) č. 1099/2009.“.

Ide o doplnenie právneho predpisu EÚ do poznámky pod čiarou k odkazu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

 4. K čl. I.

 Za text čl. I. sa dopĺňa bod 5, ktorý znie:

 „5. V § 39 ods. 6 sa za slová „inšpekčných staníc“ vkladajú slová „a na schvaľovanie karanténnych staníc a útulkov pre zvieratá“ a slovo „udržanie“ sa nahrádza slovom „držanie“.“.

Ide o opravu pojmu „držanie nebezpečných zvierat“ a dopĺňajú sa podklady na schvaľovanie karanténnych staníc a útulkov pre zvieratá.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

5. K čl. I.

 Za text čl. I sa dopĺňa bod 6, ktorý znie:

 „6. V § 48 ods. 4 sa vypúšťa písmeno d).“.

Vypustenie duplicitnej skutkovej podstaty, ktorá je uvedená v odseku 3 písm. i).

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

6. K čl. I.

 Za text čl. I. sa dopĺňa bod 7, ktorý znie:

 „7. V § 48 ods. 8 sa dopĺňa veta, ktorá znie:

V rozkaznom konaní možno uložiť za priestupok podľa odsekov 2 až 4 pokutu do 650 eur.“.

Vzhľadom na to, že zákon o priestupkoch umožňuje v rozkaznom konaní riešiť priestupky len do 250 eur je potrebné týmto zákonom zvýšiť možnosť uloženia pokuty až do 650 eur.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

 O bodoch spoločnej správy č. 1 až 6 hlasovať spoločne s návrhom gestorského výboru uvedené body **schváliť.**

**VI.**

 Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto poslaneckému návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky poslanecký návrh zákona na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 92) **schváliť s pripomienkami.**

 Spoločná správa výborov Národnej rady Slovenskej republiky o prerokovaní poslaneckého návrhu zákona na vydanie zákona, ktorým sa dopĺňa zákon č. 99 z 2. júla 2012 poslanecký návrh zákona na vydanie zákona, ktorým sa dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 92) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 21 z 23. júla 2012.

 V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mikuláš **H u b a**v. r.

predseda výboru